મલેશિયાની કોઇ ઍરલાઇનનું વિમાન દુર્ઘટનાગ્રસ્ત થયાનો ચાલુ વર્ષે આ ત્રીજો બનાવ છે. ૧૦ મહિના અગાઉ ૮ માર્ચે મલેશિયા ઍરલાઇન્સનું વિમાન MH370 કુઆલાલમ્પુરથી બીજિંગ જતી વખતે લાપતા થઇ હતી. આ વિમાનમાં ૧૫ દેશોના ૨૨૭ પ્રવાસીઓ અને ૧૨ ક્રૂ-મેમ્બર્સ મળીને કુલ ૨૩૯ જણાં સવાર હતા. દક્ષિણ હિન્દ મહાસાગરમાં દુર્ઘટનાગ્રસ્ત થયેલા મનાતા આ વિમાનનો કાટમાળ હજુ સુધી હાથ લાગ્યો નથી. આ ઉપરાંત ૧૭ જુલાઇના રોજ મલેશિયા ઍરલાઇન્સના અન્ય એક વિમાન MH17ને યુક્રેઇનના દોનેત્સ્કમાં મિસાઇલ હુમલામાં તોડી પડાયું હતું. એમ્સ્ટરડેમથી કુઆલાલમ્પુર જઇ રહેલા આ વિમાન પર હુમલામાં પ્રવાસીઓ અને ક્રૂ-મેમ્બર્સ મળીને કુલ ૨૯૮ જણાં માર્યા ગયા હતા. મૃતકોમાં ૮૦ બાળકો પણ સામેલ હતા. હુમલા સમયે વિમાન ૩૩,૦૦૦ ફૂટની ઊંચાઇએ હતું. રશિયાની હવાઇ સીમાથી ૬૦ જ કિ.મી. દૂર વિમાન પર હુમલો થયો હતો.